Diari Oficial de la Generalitat Valenciana


Sumari del DOGV 5667, del 26-12-2007 (2007/15030)

ORDE de 23 de novembre de 2007, de la Conselleria d'Agricultura, Pesca i Alimentació, per la qual s'establixen les ajudes indemnitzatòries als apicultors amb motiu de l'aplicació del Decret 30/2007, que declara aplicables les mesures regulades en el Decret 29/2002, de 26 de febrer, del Consell, per a limitar la pol·linització encreuada entre plantacions de cítrics.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5667

Data del DOGV
:   26-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15739


Data del document
:   23-11-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * apicultura
    * agricultor
    * ajuda a l'agricultura
    * suport econòmic
    * agres
    * mel

ORDE de 23 de novembre de 2007, de la Conselleria d'Agricultura, Pesca i Alimentació, per la qual s'establixen les ajudes indemnitzatòries als apicultors amb motiu de l'aplicació del Decret 30/2007, que declara aplicables les mesures regulades en el Decret 29/2002, de 26 de febrer, del Consell, per a limitar la pol·linització encreuada entre plantacions de cítrics. [2007/15434]
En el Decret 30/2007, de 9 de març, del Consell, sobre mesures per a limitar la pol·linització encreuada entre plantacions de cítrics, es va prohibir l'assentament de ruscs a menys de 5 quilòmetres de les plantacions de cítrics. En compensació pel lucre cessant, en esta norma es preveu, en l'article únic, la possibilitat d'una ajuda indemnitzatòria als apicultors. Així, en el Decret 30/2007 es fixa l'aplicació íntegra del Decret 29/2002, en què s'establia la quantia màxima de l'ajuda per rusc i quedaven pendents d'establir les condicions de la concessió.
Els apicultors més perjudicats per esta mesura van ser els que habitualment desplegaven la seua activitat en les plantacions de cítrics, o hi obtenien mel de flor de taronger o produïen nuclis per a la venda. Per això, estos han de ser compensats en una quantia superior. La resta d'apicultors també han vist minvades les seues possibilitats de recol·lectar mel en reduir-se les flors disponibles, ja que que els ruscs que habitualment estan en la zona citrícola es van traslladar a altres àrees competint per les floracions disponibles, que són escasses en altres zones en el mateix període de l'any.
Esta orde s'adequa a allò que es preceptua en la Llei 38/2003, General de Subvencions.
Segons el que s'establix en el punt 21 de les Directrius Comunitàries sobre Ajudes Estatals al Sector Agrari i Forestal 2007-2013, les ajudes estatals específicament dirigides a productes agrícoles inclosos en l'annex I del Tractat, però que no compten encara amb una organització comuna de mercat, com la mel, es regiran per les disposicions de l'article 3 del Reglament (CE) núm. 1184/2006, del Consell, de 24 de juliol de 2006, sobre aplicació de determinades normes sobre la competència a la producció i al comerç de productes agrícoles. En este article 3 s'establix que per a estes ajudes únicament són aplicables les disposicions de l'apartat 1 de l'article 88 i de la primera frase de l'apartat 3 del dit article del Tractat. En conseqüència, els estats membres hauran d'informar la Comissió perquè esta puga presentar les seues observacions sobre qualsevol projecte de concessió o modificació d'ajudes, per la qual cosa s'ha procedit a la notificació a la Comissió Europea, encara que les ajudes previstes en la present orde no estan subjectes directament a la prohibició de l'article 87 del Tractat CE.
D'acord amb les disposicions de l'article 9.1 de la Llei 38/2003, de 17 de novembre, General de Subvencions, en els casos en què les subvencions hagen de comunicar-se a la Comissió europea, estes no podran fer-se efectives fins que no siguen considerades compatibles amb el mercat comú. Per tant, s'ha introduït en el text un condicionant pel qual la concessió i el pagament de les ajudes només es faran efectius després de la decisió positiva sobre compatibilitat amb el mercat comú.
Per això, vista la proposta de la directora general de Producció Agrària, en l'exercici de les funcions que tinc atribuïdes,
ORDENE
Apartat primer
Es convoquen les ajudes d'indemnització econòmica directa als apicultors establides en el Decret 30/2007, de 9 de març, del Consell, pel qual es declaren d'aplicació en la campanya 2007 les mesures regulades en el Decret 29/2002, de 26 de febrer, del Consell, per a limitar la pol·linització encreuada entre plantacions de cítrics.
Apartat segon
Poden ser beneficiaris d'estes ajudes els titulars d'explotacions apícoles inscrits en el Registre d'Explotacions Ramaderes (RERA) de la Comunitat Valenciana amb data 31 de gener de 2007, siguen persones físiques o jurídiques, i també comunitats de béns o qualsevol altre tipus d'unitat econòmica o patrimoni separat que, encara que no tinguen personalitat jurídica, estiguen dins dels supòsits prevists en el Decret 30/2007, de 9 de març, del Consell, pel qual es declaren d'aplicació en la campanya 2007 les mesures regulades en el Decret 29/2002, de 26 de febrer, del Consell, per a limitar la pol·linització encreuada entre plantacions de cítrics i que motiven la concessió de la subvenció.
Canvis de titularitat: en el cas de canvis de titularitat d'explotacions inscrites en el RERA amb anterioritat al 31 de gener de 2001, els actuals titulars podran ser beneficiaris d'estes ajudes sempre que estiguen inscrits en el Registre d'Explotacions Ramaderes (RERA) de la Comunitat Valenciana en la data de publicació d'esta orde, siguen persones físiques o jurídiques i també comunitats de béns o qualsevol altre tipus d'unitat econòmica o patrimoni separat que, encara que no tinguen personalitat jurídica, puga dur a terme els projectes que motiven la concessió de la subvenció.
Els sol·licitants hauran de complir les condicions següents:
a) Incloure en la seua explotació un mínim de 5 ruscs.
b) Acreditar les condicions exigides en l'apartat tercer.
Queden exclosos d'este règim d'ajuda els apicultors que hagen mantingut o instal·lat ruscs a distància inferior a cinc quilòmetres de les plantacions de cítrics, entre l'1 d'abril i el 31 de maig, tal com es recull en el Decret 29/2002, de 26 de febrer, o a la distància fixada en l'apartat 3 del mateix decret per a determinades àrees agrícoles, i així ho hagen comprovat els servicis de l'administració en els controls realitzats a este efecte. També s'exclouen d'este règim d'ajudes ajuda els ruscs que s'hagen beneficiat de l'excepció recollida en l'apartat 2 del decret mencionat, que permet l'assentament de ruscs en determinades condicions.
Els beneficiaris hauran de complir les obligacions establides en l'article 14 de la Llei 38/2003, de 17 de novembre, General de Subvencions.
No podran obtindre la condició de beneficiari de les ajudes les persones o entitats en què concórrega alguna de les circumstàncies dels apartats 2 i 3 de l'article 13 de la Llei 38/2003, General de Subvencions.
Apartat tercer
Els apicultors podran presentar les seues sol·licituds d'ajuda a les oficines de la conselleria d'Agricultura, Pesca i Alimentació o en els altres llocs i de les altres formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu comú, en el termini dels 30 dies naturals següents a la publicació d'esta orde, fent servir el model que s'adjunta com a annex.
A la sol·licitud, que serà única per cada titular d'explotació apícola, caldrà adjuntar els documents següents:
a) Per a persones físiques: fotocòpia confrontada del DNI o CIF del o dels sol'licitants. En el cas de comunitats de béns, a més, fotocòpia confrontada del CIF i poder notarial del representant, si n'hi ha.
b) Per a persones jurídiques: fotocòpia confrontada del CIF, escriptura de constitució de l'entitat, poder notarial del representant i fotocòpia confrontada del seu DNI o qualsevol altre document admés en dret que ho justifique.
c) Full de manteniment de tercers en cas d'altes, baixes o modificacions de les dades que es troben en poder del sistema d'informació comptable de la Generalitat.
d) Si és el cas, les factures que acrediten totes les vendes de mel de cítrics corresponents a algun dels anys següents: 1997, 1998, 1999 i/o 2000. Podran aportar-se també factures dels mateixos anys que acrediten la venda de nuclis, valorant un nucli a raó de 10 kg de mel. Els apicultors incorporats a l'activitat durant la campanya de 1999 o 2000 en el marc de les ajudes a jóvens agricultors establides en el Reial Decret 204/96, de 9 de febrer, sobre millores estructurals i modernització d'explotacions agràries (BOE núm. 36, de 10.02.96), podran substituir les factures pels càlculs prevists en l'apartat 5. Així mateix, els apicultors que ho desitgen podran sol'licitar que s'utilitze la documentació aportada per a les ajudes concedides per esta mateixa causa en l'exercici 2001, i en este cas s'eximiran d'aportar la documentació indicada en este punt.
e) Declaració responsable del sol'licitant sobre el compliment de la normativa d'integració laboral de persones amb discapacitat o, si és el cas, de l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
f) Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
g) Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant de la Seguretat Social.
Els impresos normalitzats per a formalitzar els diferents tràmits descrits adés es poden trobar en els llocs de tramitació, els centres PROP o la pàgina web de la Generalitat Valenciana (http://www.gva.es).
Apartat quart
Les ajudes es concediran per rusc inscrit en el Registre d'Explotacions Ramaderes de la Comunitat Valenciana amb data 31 de gener de 2007, sempre que la xifra resultant no supere la dels ruscs inscrits a 31 de gener de 2001, tal com s'assenyala en el Decret 30/2007, amb el criteri següent:
- Ruscs de titulars d'explotacions apícoles que hagen acreditat la venda de mel de flor de taronger o de nuclis durant els anys 1997, 1998, 1999 i/o 2000, a raó fins de 28 euros.
- Ruscs de la resta de titulars d'explotacions apícoles a raó fins de 14 euros.
Apartat cinqué
Les ajudes es concediran per un import total estimat de 5.000.000 €, a càrrec de la línia T1788000 del programa 714.80, Desenvolupament i millora de la ramaderia, dels pressuposts de la Generalitat Valenciana per a l'exercici 2008. Segons es disposa en l'Orde de 26 de setembre de 1994, de la conselleria d'Economia i Hisenda, sobre tramitació anticipada d'expedients de despesa, la concessió de les ajudes estarà condicionada a l'existència en els pressuposts de 2008 de crèdit adequat i suficient per a això.
Així mateix, segons l'orde esmentada, tots els actes dictats s'entendran condicionats al fet que, quan es dicte una resolució de concessió, persistisquen les mateixes circumstàncies de fet i de dret existents en el moment en què es van produir aquells actes.
En el cas que les ajudes sol·licitades superen els fons disponibles se'n prorratejarà l'import proporcionalment a les quantitats resultants de l'aplicació del procediment que s'explica a continuació. Per al càlcul de la subvenció a concedir a cada apicultor, es realitzaran les operacions següents. Se sumarà la mel de cítrics obtinguda, la venda de la qual ha sigut justificada per mitjà de factura, en l'exercici econòmic que resulte més favorable per a l'apicultor, considerant com a base 1997, 1998, 1999 o 2000. Esta quantitat es dividirà pel nombre de ruscs inscrits en el Registre d'Explotacions Apícoles de la Comunitat Valenciana amb data 31 de gener de l'any triat, i en resultarà la mitjana de mel produïda per rusc. En el cas de venda de nuclis, s'entendrà que un nucli equival a 10 quilograms de mel.
Als apicultors incorporats a l'activitat durant la campanya 1999 o 2000 en el marc de les ajudes a jóvens agricultors establides en el Reial Decret 204/1996 i que ho sol·liciten expressament, se'ls calcularà la producció en funció dels mòduls establits en l'annex A de l'Orde de 20 de desembre de 2001, de la conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny, per a la millora i modernització de les estructures de producció de les explotacions agràries, i del preu mitjà de venda de mel de flor de taronger, obtingut de les factures aportades en el conjunt d'expedients de sol·licitud de l'ajuda.
La mitjana de mel produïda per rusc s'utilitzarà com a base per a calcular l'import de l'ajuda a concedir a cada apicultor:
- Quan la mitjana siga igual o superior a 10 quilograms per rusc, l'import es calcularà multiplicant el nombre de ruscs inscrits en el registre mencionat a data 31 de gener per 28 euros.
- Quan esta mitjana siga igual o major de 5 kg i menor de 10 kg, l'import es calcularà multiplicant el nombre de ruscs inscrits en el registre mencionat a data 31 de gener per 25 euros.
- Quan esta mitjana siga igual o major d'1 kg i menor de 5 kg, l'import es calcularà multiplicant el nombre de ruscs inscrits en el registre mencionat a data 31 de gener per 19 euros.
- Quan esta mitjana siga menor d'1 quilogram, l'import es calcularà multiplicant el nombre de ruscs inscrits en el registre mencionat a data 31 de gener per 14 euros.
Apartat sisé
La primera revisió administrativa i la gravació de dades en l'aplicació informàtica es realitzarà a les oficines comarcals de la conselleria d'Agricultura, Pesca i Alimentació pel personal administratiu que designarà el director d'estes.
La instrucció del procediment de concessió de subvencions correspon a les direccions territorials de la conselleria d'Agricultura, Pesca i Alimentació, que realitzaran d'ofici totes les actuacions que troben necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetrà a l'òrgan col·legiat un informe d'avaluació de les sol·licituds.
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per 3 membres: el cap del Servici de Producció i Sanitat Animal, el cap del Servici d'Innovació i Tecnologia Ramadera i el cap de la Secció de Foment Ramader.
A la vista de la documentació aportada, inclosa la proposta de l'òrgan col·legiat, la directora general de Producció Agrària resoldrà la concessió d'estes ajudes per delegació de la consellera d'Agricultura, Pesca i Alimentació.
Les sol·licituds d'ajudes hauran de resoldre's expressament i notificar-se en el termini màxim de tres mesos des de l'acabament del termini de presentació de sol·licituds, i en qualsevol altre cas s'entendran denegades per silenci administratiu.
Apartat seté
Segons s'establix en l'article 37.1 de la Llei 38/2003, General de Subvencions, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos que s'hi preveuen.
Quan la falta de justificació de la despesa subvencionable siga parcial, el reintegrament de la subvenció serà el que corresponga a estes despeses no justificades, sempre que el compliment de la subvenció s'aproxime de forma significativa a la satisfacció dels compromisos adquirits.
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Apartat huité
Es faculta la directora general de Producció Agrària per a dictar els actes, les resolucions i les instruccions que siguen necessaris per al desplegament i l'aplicació d'esta orde.
DISPOSICIÓ ADDICIONAL ÚNICA
Declaració prèvia de compatibilitat amb el Tractat Constitutiu de la Comunitat Europea
L'eficàcia de les resolucions de concessió de les indemnitzacions regulades en esta orde quedarà condicionada per la decisió positiva sobre compatibilitat amb el mercat comú per part de l'òrgan competent de la Comissió Europea, d'acord amb el que s'establix en els articles 88.3 del Tractat Constitutiu de la Comunitat Europea, i 9.1 de la Llei 38/2003, de 17 de novembre, General de Subvencions.
Contra esta convocatòria es podrà interposar, amb caràcter potestatiu, un recurs de reposició davant del mateix òrgan que l'ha dictat, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en l'article 116.1, en relació amb els articles 109c i 117 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, en la redacció feta en la Llei 4/1999, o interposar directament un recurs contenciós administratiu davant del Jutjat Contenciós Administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze una altra via que es considere oportuna.
València, 23 de novembre de 2007
La consellera d'Agricultura, Pesca i Alimentació,
MARITINA HERNÁNDEZ MIÑANA